
Introducere 


Noua evanghelizare şi omul recent sunt două formulări de succes, care au 
apărut în contextul lumii secularizate din Apus pentru a indica necesitatea 
reîncreştinării unor oameni şi comunităţi care cândva au fost creştine, pe 
de o parte, iar pe de alta, pentru a semnala diluarea imaginii despre om pe 
fondul unor concepții antropologice de tip reducţionist şi nihilist. Într-o peri- 
oadă de timp relativ scurtă, aceste două sintagme şi problematica pe care 
o implică s-au răspândit în lumea întreagă, ajungând şi la noi. Ca dovadă 
minimă pentru această stare de lucruri, fac trimitere la unele pagini impor- 
tante din magisteriul papei loan Paul al II-lea, care au fost traduse şi în limba 
română!, şi la cartea Omul recent a lui H.-R. Patapievici”. 

Într-adevăr, lumea în care trăim demonstrează o anumită preferință pen- 
tru adjectivele nou şi recent şi lasă în uitare lucrurile substanţiale, fie că e 
vorba de mesajul creştin, fie că e vorba de elementele constitutive ale ființei 
umane. Ne place sau nu ne place, împreună cu lumea secularizată de azi, şi 
noi suntem purtaţi încoace şi încolo de vârtejul nihilismului, potrivit căruia 
totul e relativ, fragmentar şi trecător”. De aceea, vreau să arăt în acest studiu 


' Magisteriul pontifical al papei Ioan Paul al II-lea pare să aibă ca obiectiv principal noua 
evanghelizare, o formulă care apare cu tot mai multă insistență în discursurile publice şi în 
documentele importante ale actualului Suveran Pontif, începând cu anul 1985. Cf. IOAN PAUL 
AL II-LEA, Scrisoarea enciclică Redemptoris missio (7.12.1990), ARCB, Bucureşti; IDEM, Scri- 
soarea enciclică Centesimus annus (1.05.1991) (CA), ARCB, Bucureşti 1993; IDEM, Scri- 
soarea enciclică Veritatis splendor (6.08.1993), ARCB, Bucureşti 1994; IDEM, Scrisoarea apos- 
tolică Tertio millennio adveniente (10.11.1994), ARCB, Bucureşti 1995; IDEM, Scrisoarea 
enciclică Evangelium vitae (25.03.1995) (EV), ARCB, Bucureşti; IDEM, Scrisoarea enciclică 
Fides et ratio (14.09.1998) (FR), Presa Bună, Iaşi 1999, IDEM, Scrisoarea apostolică Novo mil- 
lennio ineunte (6.01.2001), Presa Bună, Iaşi 2001; IDEM, Exortaţia apostolică postsinodală Ec- 
clesia in Europa (28.06.2003), Presa Bună, Iaşi. 

? C£. H.-R. PATAPIEVICI, Omul recent. O critică a modernităţii din perspectiva întrebării „ce 
se pierde atunci când ceva se câştigă?”, Humanitas, Bucureşti 2001. Deşi multe dintre intui- 
țiile şi afirmaţiile autorului dau de gândit, unele dintre ele, în special cele privind temeiul 
creştinismului şi posibilitatea afirmării (gândirii) lui în istorie doar din perspectiva Duhului 
Sfânt, ar trebui corectate. 

3 Cf. FR 46. 

că omul crescut în orizontul raționalității moderne, care prin ştiinţă şi teh- 
nică a devenit universal“, nu poate şi nu trebuie să rămână doar recent”, după 
cum şi evanghelizarea, care îşi propune să-l scoată pe omul contemporan din 
actuala fundătură culturală şi religioasă, nu poate şi nu trebuie să rămână 
doar nouă. 

Dorinţa de a recupera dimensiunea integrală a omului a susținut efortu- 
rile multor teologi, filozofi, istorici ai religiilor etc., care au propus diferite 
căi de soluționare a problemei: răsucirea organului interior intelectului şi 
recuperarea dimensiunii contemplative a rațiunii“, hermeneutica creatoare, 
menită să descopere sacrul camuflat în profan”; luminarea marilor dereglări 
ale spiritului uman’; anamnesis sau aducerea aminte a rădăcinilor culturale 
şi religioase”; recuperarea dialogului fecund dintre rațiune şi credință, dintre 
filozofie şi teologie”; armonizarea dimensiunii sapienţiale, culturale cu dimen- 
siunea ştiinţifică, tehnologică a ființei umane" şi altele. În ce priveşte evan- 
ghelizarea, mai mulţi teologi, ierarhi şi preoți angajaţi în viața pastorală spun 
că nu poate fi vorba de o nouă evanghelizare, deoarece prima evanghelizare 
încă nu s-a terminat. 

Într-adevăr, dacă privim situația comunităţilor creştine din România, ob- 
servăm unele lucruri care dau de gândit. Astfel, în raport cu perioada de di- 
naintea lui 1989, acum există mai multe biserici, mănăstiri, seminarii, edi- 
turi, cărți şi reviste, posturi de radio şi televiziune, opere social-creştine, dar, 
cu toate acestea, comunităţile creştine se micşorează ca număr şi calitate, 
dimensiunea creştină a vieţii se întunecă, rătăcirile în credință, până la igno- 
rarea apartenenţei la Biserică şi a spiritului de viață creştină, se înmulțesc, 
prezența acelora ce ignoră religia şi pe Isus Cristos sporeşte şi răspândeşte 
în jur o atmosferă de răceală şi indiferență religioasă. În cazul acesta, ce-i 
de făcut? 

Să nu ne fie frică şi să nu ne pierdem curajul, pentru că, aflăm din cartea 
Faptele apostolilor şi Scrisorile apostolice, situații asemănătoare au existat 
şi la începutul primei evanghelizări: diviziuni între creştini, erezii, apostazii, 
trădări, ruperea comuniunii cu Biserica, păcate şi vicii spectaculoase, oameni 


t Cf. A. LOBATO, „Itinerarium evangelizationis”, în: A. LOBATO, ed., La nuova evangelizza- 
zione e il personalismo cristiano, Studio Domenicano, Bologna 1994, 11-44 (39). 

5 Cf. „Vatra-dialog. Cu Horia-Roman Patapievici”, Vatra 1 (2003) 40-42. 

6 Cf. H.-R. PATAPIEVICI, Omul recent, 20. 

7 Cf. M. ELIADE, Jurnal II, Humanitas, Bucureşti 1993, 222-223; W. DANCĂ, Mircea 
Eliade. Definitio sacri, Ars Longa, laşi 1998, 216-223. 

8 Cf. C-rIN NOICA, Şase maladii ale spiritului contemporan, Humanitas, Bucureşti 1997. 

° Cf. G. REALE, Radici culturali e spirituali dell'Europa. Per una rinascita dell'„uomo 
europeo”, Raffaello Cortina, Milano 2003. 

1 Cf. FR 101. 

1 Cf. FR 106. 

însuflețiți doar de dorința de a-şi vedea satisfăcute propriile interese, oameni 
care respingeau cuvântul Crucii, nu voiau să-l mărturisească pe Dumnezeu, 
înrobiţi de invidie şi discordie, care sufocau adevărul în nedreptate şi min- 
ciună, care, în locul gloriei lui Dumnezeu cel veşnic, preferau imaginea omului 
coruptibil; în fine, oameni încăpăținați şi păgâni cu inima şi urechile, care 
se opuneau predicării blestemând, care refuzau să creadă şi îl negau pe Isus 
Cristos, pe Cel Sfânt şi pe Cel Drept, împotrivindu-se Duhului Sfânt. 

Totuşi, în ciuda situaţiei nefavorabile, Biserica primară evanghelizează cu 
entuziasm şi eficiență. In cazul acesta, evanghelizarea de azi ar trebui oare 
să se inspire din modelul Bisericii de la început? Cardinalul Carlo Maria Mar- 
tini răspunde: şi da, şi nu”. Da, în sensul că identic este obiectul mesajului 
şi identice sunt nevoile inimii omului, identic este izvorul care e Duhul Sfânt 
şi identice sunt marile mijloace ale vestirii şi ale mărturiei. Nu, în sensul că 
multe dintre condiţiile exterioare ale vestirii s-au schimbat, şi trebuie să se 
ţină cont de ele. De aceea, e nevoie de o nouă evanghelizare”. 

Pentru a evita răstălmăcirile răuvoitoare, spun de la bun început că no- 
ţiunea de evanghelizare nu se confundă cu prozelitismul sau cu impunerea 
forțată a unei idei ori doctrine'“. Evanghelizarea ține cont de perspectivele 
şi orientările lumii, aplicând, în contextul specific al unei comunități sau al 
unui individ, forme actuale de vestire. În fine, evanghelizarea nu este o lucrare 
rezervată doar preoților, ci îi angajează în egală măsură şi pe creştinii laici. 

Dar schimbările contextuale nu se confundă cu marile exigenţe ale ini- 
mii omului şi cu deschiderea nelimitată, transcendentă a dorințelor ce îl 


12 Cf. C.M. MARTINI, Ripartiamo da Dio. Lettera pastorale per l’anno 1995-1996, Centro 
Ambrosiano, Milano 1995, 93-102. 

'5 Formularea noua evanghelizare a fost folosită pentru prima dată într-un discurs public, 
oficial, de către cardinalul polonez Ştefan Wiszynski în cadrul celebrărilor de la Fulda, în 
Germania, din 21 septembrie 1978, deci cu puţin timp înainte ca loan Paul al II-lea să fie ales 
ca papă în fruntea Bisericii Catolice. E. Bianchi este de părere că papa Ioan Paul al II-lea a 
preluat de la cardinalul Wiszynski formularea şi problemele care se ascund în spatele noii 
evanghelizări: renaşterea Bisericii într-o Europă creştină. Drept dovadă, expresia apare frec- 
vent în discursurile pontificale şi, prin urmare, poate fi considerată ca unul dintre obiecti- 
vele principale ale ministerului său pontifical. Cf. E. BIANCHI, „Evangelizzazione come pro- 
posta spirituale”, în E. FRANCHI — O. CATTANI, ed., Nuova evangelizzazione, Dehoniane, Bologna 
1990, 55-69. Totuşi, grija pentru o nouă evanghelizare sau reîncreştinare nu se găsea doar în 
Polonia sau în Germania. La noi în țară, Mons. Anton Durcovici vorbea despre această ches- 
tiune într-un articol din 1934. Cf. A. DURCOVICI, „Să nu ucizi!”, Farul nou (14 ianuarie 1934) 1. 
Zece ani mai târziu, în 1944, A. Durcovici redactează un alt articol, intitulat „Convertirea 
necatolicilor din ţară”, în care indică mai multe mijloace de acţiune pentru reîncreştinarea 
poporului, dintre care cele mai importante sunt mijloacele pur supranaturale. Cuvântul neca- 
tolic din acest articol se referă, în primul rând, la catolicii apostaţi şi, în general, la creştinii 
(catolici şi ortodocşi) indiferenți şi înstrăinaţi de Cristos şi Biserica sa. Cf. AITRC, Dosar 2/1947. 

14 Cf. C.M. MARTINI, Alzati, va’ a Ninive, la grande cittă!, Centro Ambrosiano, Milano 1991, 
7-14. 

caracterizează pe omul dintotdeauna. De fapt, în funcție de modificările cul- 
turale şi sociale ce au avut loc în decursul secolelor, avem diferite moduri de 
evanghelizare. De exemplu, metoda evanghelizării ilustrată de Noul Testa- 
ment este diferită în funcție de lumea căreia îi era propusă evanghelia: o 
metodă pentru lumea ebraică, alta pentru cea greacă şi latină etc. De ase- 
menea, avem o altă metodă în convertirea popoarelor germanice şi a celor 
slave; altă metodă s-a folosit în evanghelizarea Americii latine şi aşa mai de- 
parte”. 

În contextul nostru social şi cultural, metoda de evanghelizare trebuie să 
aibă în vedere faptul că se recunoaşte şi se apreciază tot mai mult subiec- 
tivitatea fiecărei persoane umane, spiritul critic şi referința la ştiinţele uma- 
niste, pe de o parte, iar pe de alta, că s-au acumulat multe prejudecăţi isto- 
rice împotriva Bisericii şi împotriva credinţei creştine, care lucrează pe față 
în inconştientul subiectiv şi colectiv al oamenilor. Diviziunile confesionale 
între catolici, ortodocşi şi protestanți, duhoarea regimului totalitar, precom- 
prensiunile de tip filozofic şi schimbările rapide în legătură cu munca, familia, 
structurarea societății au făcut să cadă în desuetudine acele forme de creş- 
tinism care sunt legate de societăţile tradiționale. Astăzi, evanghelizarea se 
adresează unei societăți pătrunse de fermenții secularizării, care doreşte să 
se organizeze public fără referințe la valorile confesionale. 

În mod concret, evanghelizarea comportă două aspecte, unul negativ şi 
altul pozitiv. Sub aspect negativ, evanghelizarea înseamnă mântuirea de rău, 
a-l scoate pe om din non-sens, din frustrare şi plictiseală, din disperare, din 
lipsa de gust pentru viață, din incapacitatea de a iubi, din frica de durere şi 
de moarte. De asemenea, înseamnă răspunsul la dorințele cele mai adânci 
ale fiecărei conştiinţe umane. Sub aspect pozitiv, evanghelizarea înseamnă 
comunicarea evangheliei, care este vestea cea bună despre Isus în care Dum- 
nezeu manifestă iubirea lui totală şi adevărată față de fiecare om; vestea 
bună că Isus a murit şi a înviat pentru mântuirea noastră, pentru a ne eli- 
bera de păcat şi de rău; vestea bună a împărăției care vine în Isus şi care se 
înfăptuieşte treptat pe măsură ce-l primim în noi, devenim împreună cu el 
un singur trup, intrăm în viața Sfintei Treimi. Aşadar, evanghelizarea nu este 
o chestiune doar de metodă şi de cuvinte, ci şi de viață. Evanghelizarea în- 
seamnă răspândirea în jur a ceva din ceea ce este vestea cea bună pentru noi 
şi în noi. 


15 Având în vedere această diversitate de metode evanghelizatoare, noua evanghelizare nu 
înseamnă cultivarea unui vis de refacere a creştinismului idealizat. Multe încercări de refor- 
mare a Bisericii din secolul al XI-lea şi până astăzi sunt dovada faptului că lumea creştină 
nu coincide doar cu o singură traducere a evangheliei în viața oamenilor. De aceea, trebuie spus 
că evanghelizarea nu încearcă să asigure chemarea istorică a unei națiuni sau a unui con- 
tinent, nu trebuie să întreţină nostalgii de creştinătate politică şi socială. 

De asemenea, nu trebuie să uităm faptul că evanghelizarea se deose- 
beşte de rezultatul ei: evanghelizarea este efortul de a-l face cunoscut pe 
Cristos, iar rezultatul nu poate fi decât convertirea oamenilor la Domnul. 
Pentru Noul Testament şi pentru părinții Bisericii, vestirea evangheliei la 
toată făptura este misiunea întregii Biserici, însă acceptarea acestei vestiri 
nu depinde numai de Biserică. Spune sfântul Paul: „Fraţilor, rugați-vă pentru 
noi ca să se răspândească cuvântul Domnului şi să fie preamărit la fel ca 
la voi... căci nu toţi au credință” (2Tes 3,1)“. 

Aşadar, prin noua evanghelizare înţelegem nu o evanghelie nouă, ci un zel 
nou, un efort reînnoit de a duce evanghelia la toată făptura. Noua evanghe- 
lizare (a doua evanghelizare, reevanghelizarea, evanghelizarea mileniului 
al III-lea, reîncreştinarea) este, de fapt, unica evanghelizare voită de Domnul: 
vestirea împărăției ce vine în Cristos, vestire eficientă, propusă prin cuvânt 
şi fapte. Această evanghelizare nu se întrerupe niciodată, niciodată nu s-a 
terminat de la o generaţie la alta, este o vestire ce se reînnoieşte mereu şi 
primirea ei de către oameni nu se termină niciodată. 

Pentru loan Paul al II-lea, evanghelizarea este nouă în măsura în care 
Biserica reia în fiecare zi lupta pentru spiritul acestei lumi. „Dacă, de fapt, 
pe de o parte, evanghelia şi evanghelizarea sunt prezente, pe de alta, există 
o puternică antievanghelizare, care dispune de mijloace şi de programe şi se 
opune cu o forță deosebită evangheliei şi evanghelizării. Lupta pentru sufletul 
lumii contemporane îşi atinge apogeul acolo unde sufletul acestei lumi pare 
cel mai puternic. În acest sens vorbeşte enciclica Redemptoris missio de areo- 
paguri moderne, adică de noi amvoane. Aceste areopaguri sunt astăzi „lumea 
ştiinţei, a culturii, a mijloacelor de comunicare, sunt mediile în care se creează 
elitele intelectuale, mediile scriitorilor şi ale artiştilor”. 

Din punctul meu de vedere, evanghelizarea este nouă dacă urmăreşte să 
reînnoiască întâlnirea cu omul generaţiilor ce s-au îndepărtat de Cristos şi 
de Biserică, care au acceptat modelul laicist de gândire şi viață sau care au 
fost obligate să trăiască un asemenea mod de a fi, cum s-a întâmplat la noi 
în timpul regimului totalitar. 


1. Misionari în comunităţile creştine 


Documentele care vorbesc despre noua evanghelizare ne invită să con- 
ştientizăm faptul că țările din Europa şi din America, în mod tradițional creş- 
tine, sunt acum țări de misiune". De exemplu, în 1991 şi în 1999, au avut loc 


15 E. BIANCHI, „Evangelizzazione come proposta spirituale”, 56. 

" JOAN PAUL AL II-LEA, Să trecem pragul speranţei, Humanitas, Bucureşti 1995, 150-151. 

18 Cf. B. MONDIN, „Nuova evangelizzazione dell’ Europa”, în A. LOBATO, ed., La nuova evan- 
gelizzazione e il personalismo cristiano, Studio Domenicano, Bologna 1994, 45-64. 

în Vatican două sinoade ale episcopilor pentru Europa. Din ambele adunări, 
episcopii europeni au înțeles că este necesară şi urgentă o nouă evangheli- 
zare, că în Europa nu se mai poate trăi doar făcând apel la moştenirea creş- 
tină, că trebuie pregătită lumea pentru o nouă întâlnire cu persoana şi me- 
sajul lui Isus Cristos”. 

Într-adevăr, multe națiuni europene sunt creştine numai cu numele: în mare 
parte, cetățenii din aceste țări nu mai cred că Isus Cristos este singurul Domn 
şi Mântuitor şi că Biserica este instrument de mântuire. Cultura dominantă 
în aceste regiuni devine din ce în ce mai păgână. Creştinii, acolo unde şi câţi 
mai sunt, sunt invitaţi să-şi asume rolul de misionari pentru concetățenii lor. 

Deoarece situația este cumva nouă, creştinii din țările secularizate se pot 
inspira în acțiunea lor misionară din comportamentul misionarilor propriu-zişi 
sau ad gentes. Aceştia, înainte să înceapă munca în țările de misiune, învață 
limba, obiceiurile, tradiţiile, valorile, cultura şi religia popoarelor la care au 
de gând să vestească evanghelia. Tot la fel se cuvine să facă şi misionarii de 
azi în comunităţile care nu se mai raportează la credința creştină. Lucrarea 
aceasta se numeşte înculturare, dar ea are un caracter special şi comportă mai 
multe etape. 

Mai întâi, se analizează cauzele fenomenului dispariţiei sau sărăcirii cre- 
dinţei creştine, care sunt multe, dar, în principal, ele se rezumă la cauzele 
ateismului, despre care vorbeşte Gaudium et spes: filozofiile agnostice, apli- 
carea exagerată a metodei ştiinţelor pozitive, protest împotriva răului din 
lume, civilizația modernă în măsura în care este prea implicată în realitățile 
pământeşti, neglijarea educării credinţei, deficiențele vieții religioase, morale 
şi sociale a creştinilor, progresul tehnic etc.”. 

Pe lângă identificarea cauzelor, se caută descoperirea condițiilor spirituale, 
morale, culturale, religioase în care trăieşte omul de azi. Cine este omul acesta, 
care, deşi e înconjurat de atâta cultură şi istorie creştină, de atâtea monu- 
mente literare şi artistice care îi vorbesc despre Cristos şi evanghelie, nu mai 
percepe totuşi semnificaţia, valoarea, importanța, adevărul lor? Care sunt 
trăsăturile specifice ale acestui om descreştinat, indiferent şi deseori ostil 
mesajului evanghelic? Care sunt aşteptările, speranţele şi deziluziile sale, de 
ce rămâne departe de Cristos? 

Se pare că trăsăturile specifice ale omului post-creştin izvorăsc, aproape 
toate, din fenomenul specific al modernității raționaliste, şi anume secula- 
rizarea. 


19 Cf. IOAN PAUL AL II-LEA, Ecclesia in Europa, 2. 
% Cf. CONCILIUL AL II-LEA DIN VATICAN, Constituţia pastorală privind Biserica în lumea con- 
temporană Gaudium et spes (7.12.1965) (GS) 19-20. 

1.1. Secularizarea 


În toate țările creştine din Europa şi America se respiră aerul sufocant al 
secularizării; nimeni nu scapă, nimeni nu poate să respire un alt aer; aerul 
secularizării a înveninat multe conştiinţe, a şters din ele nu doar credința în 
Cristos, ci şi urma prezenţei lui Dumnezeu; moto-ul secularizării este elimi- 
narea ipotezei Dumnezeu, iar omul se comportă ca şi cum Dumnezeu nu ar 
exista (etsi Deus non daretur). Vrem sau nu vrem, procesul secularizării, adică 
eliminarea oricărei motivații ori finalități religioase din viața şi faptele omu- 
lui, înaintează rapid. 

Dar lumea secularizată de astăzi nu este lumea de dinaintea creştinis- 
mului, ci 


este o lume inevitabil anticreştină, şi anume resentimentar anticreştină (...) Pro- 
blema lui Gott ist tot înseamnă: deşi inteligența noastră a devenit (parțial) atee, 
instinctele noastre mai sunt (parţial) creştine. Din această aporie inconfortabilă 
lumea modernă nu poate ieşi decât schimbându-şi instinctele, adică ucigându-l 
în ea pe omul european, pe homo europaeus, care, Bernanos avea dreptate, fusese 
naturaliter creştin. Este, probabil, sarcina multiculturalismului ideologic..., care 
va duce la eliminarea completă a creştinismului dintre referințele de orice tip ale 
lumii contemporane” 


Iată câteva locuri unde se manifestă deja această lipsă. 

Creştinismul a dispărut din orizontul simbolic (limbaj, filozofie, literatură 
etc.) al societăţii”. Limbajul societăţii noastre, fie cel oficial, fie cel neoficial, 
nu mai este un limbaj creştin, ce exprimă concepte şi judecăţi creştine. În 
mod deosebit, în mijloacele de comunicare socială care controlează dimen- 
siunea simbolică, prezenţa creştinilor este foarte redusă. Cuvântul evan- 
gheliei apare când şi când în ziare, la televiziune, în manualele şcolare, în 
cinema, în teatru. 

Creştinismul a dispărut din instituţiile politice, economice, juridice şi şco- 
lare. În legislaţia ce reglementează conduita şi marchează obiceiurile socie- 
tății civile nu se află mandatum novum a lui Cristos, iubirea de Dumnezeu 
şi de aproapele, nu se salvează nici măcar norma de bază a oricărei etici: să 
nu ucizi! Avortul, care, potrivit sfântului Toma de Aquino este crima cea mai 
rea dintre toate crimele — pentru că ucide nu doar trupul, ci şi sufletul —, a 
devenit un drept fundamental al femeii! 

Creştinismul a dispărut din dimensiunea axiologică a valorilor ce repre- 
zintă sufletul unei societăţi. Valorile specific creştine: iubirea, încrederea, 
speranța, rugăciunea, umilința, iertarea, respectul persoanei şi al vieţii nu mai 


21 H.-R. PATAPIEVICI, Omul recent, 87-88. 
2 Cf. R. LAZU, Lecturi catolice, Galaxia Gutenberg, Târgu Lăpuş 2004, 109-131. 

inspiră viața omului post-creştin din zilele noastre. Valorile care sunt promo- 
vate astăzi de societatea noastră sunt: sănătatea, plăcerea, banul, puterea, 
ştiinţa, eficiența, frumusețea, progresul, sportul etc. Fără îndoială, nu sunt 
valori rele, ci, dimpotrivă, sunt bune, dar nu au nimic specific creştin, şi dacă 
devin valori absolute, cum se întâmplă pentru mulţi dintre contemporanii 
noştri, ele contribuie la formarea unei cetăți pământeşti, a unei „civitas dia- 
boli”, noul Babilon, şi nu la edificarea cetăţii creştine — „civitas Dei, civitas 
coelestis” —, a noului Ierusalim despre care vorbeşte sfântul Augustin. 

Într-adevăr, una dintre cauzele principale ale relelor din societatea con- 
temporană provine din răsturnarea valorilor, din înlocuirea valorilor mo- 
rale şi spirituale cu cele materiale; acum materialismul ține omul prizonier 
în dimensiunea orizontală a existenței. De aceea, păcatul capital al omului 
secularizat este disperarea, mai exact disperarea veselă, care se acceptă pe 
sine şi se admiră. Această disperare ia multiple forme, printre care domi- 
nantă pare să fie adularea vițelului de aur: cultul obiectului în consumism, 
fascinația falsei imagini în televiziune, uitarea lui Dumnezeu şi a omului, 
disprețul ce se exprimă prin acea sintagmă răspândită mai ales în lumea 
bogată, civilizată: „nu am timp!”* 

Cum s-a ajuns aici? Potrivit papei loan Paul al II-lea, cauzele seculari- 
zării au ceva în comun cu radicalizarea separării dintre credință şi rațiune, 
care a început în Evul Mediu Târziu. „Nu este exagerat dacă se afirmă că o 
bună parte din gândirea filozofică modernă s-a dezvoltat îndepărtându-se 
progresiv de revelaţia creştină, până când a atins poziţii opuse în mod ex- 
plicit. In secolul trecut, mişcarea aceasta a ajuns la apogeu”. Mişcarea vizată 
aici de enciclică a îmbrăcat forma idealismului, a umanismului ateu, a pozi- 
tivismului în cercetarea ştiinţifică şi, mai ales, a nihilismului, despre care 
precizează: 


ca filozofie a nimicului, reuşeşte să-şi exercite atracţia asupra contemporanilor 
noştri. Cei care o urmează teoretizează cercetarea ca scop în sine, fără speranța 
şi nici posibilitatea de a ajunge la ținta adevărului. În interpretarea nihilistă, exis- 
tenţa este doar o oportunitate pentru senzaţii şi experienţe în care efemerul îşi 
are primatul. Nihilismul se află la originea acelei răspândite mentalități conform 
căreia nu trebuie să-ți asumi nici un angajament definitiv, deoarece totul este tre- 
cător şi provizoriu”. 


Aşadar, pentru că şi-a propus afirmarea puternică a maturizării omului şi 
a autonomiei sale absolute, secularizarea a condus la eliminarea progresivă 
a credinţei creştine, la „moartea lui Dumnezeu” nu doar în societate, ci şi în 
conştiinţa omului post-creştin. 


* N. BREBAN, Sensul vieţii. (Memorii I), Polirom, laşi 2003, 255-256. 
2 FR 46. 

1.2. Uitarea rădăcinilor 
Omul secularizat este 


un om atât de angajat în munca de zidire a „cetăţii pământeşti”, încât a pierdut 
din vedere sau a exclus în mod voit „cetatea lui Dumnezeu” (...) Dumnezeu rămâne 
în afara orizontului său de viață. De fapt, Europa, care, la Vest, în filozofie şi în 
practică, a declarat cândva „moartea lui Dumnezeu” şi la Est a ajuns să o impună 
în mod ideologic şi politic, este, de asemenea, Europa în care s-a vestit şi „moartea 
omului” ca persoană şi valoarea transcendentă. Astăzi se trăieşte şi se luptă mai 
ales pentru putere şi bunăstare, nu pentru idealuri. In Apus, izvorăşte de aici o 
societate complexă, pluralistă şi polivalentă, în care individul vrea să primească 
numai de la rațiunea sa autonomă finalităţile, valorile şi semnificațiile vieții şi 
activităţii sale, dar se trezeşte deseori bâjbâind prin întunericul certitudinilor 
metafizice, al scopurilor ultime şi al celor mai sigure puncte de referinţă etică”. 


Într-adevăr, după ce a renunțat la principiile religiei creştine, omul post- 
creştin vrea să renunţe şi la principiile morale şi metafizice, la rădăcini, la 
tradiție. Mărturisirea lui de credință e agnosticismul, nihilismul, „rațiunea 
slabă” şi, în consecință, susține că nu există principii şi rădăcini care pot fi 
justificate în mod convingător, rațional. În cele din urmă, legea o face con- 
sensul, corectitudinea politică, opinia mass-media, mai exact opinia puterilor 
politice şi economice care le controlează. 


Omul recent reprezintă triumful eliminării oricărei substanţe din gândirea uma- 
nă şi înlocuirea acesteia cu timpul (...) Multiplicarea fără de capăt, goana timpului, 
imposibilitatea de a fixa vreun termen, vreun reper, vreo haltă: acestea sunt datele 
revoluţiei celei mai recente (...) În mod radical, omenirea nu se mai poate nici opri, 
nici reculege. Trebuie să gonească, altfel se năruie. Înţelepciunea omului recent 
e goana înainte. Cunoaşterea sa e caleidoscopul. Singura sa pace: caruselul. Iar 
singura breşă în relativismul său vesel şi superficial este propria sa moarte, față 
de care nutreşte terorile unui pudel răsfățat şi bine hrănit față de dizgrația stă- 
pânei”. 


Fiind lipsit de rădăcini şi responsabilități, mutilat de facultatea lui con- 
templativă, metafizică, omul post-creştin a alunecat în lumea profitului şi 
a utilului, unde se simte atotputernic şi crede că poate să facă orice: avort, 
eutanasie, homosexualitate, hoție, înşelăciune, indecență, obscenitate, şan- 
taj, violență, răzbunare etc. Deoarece a părăsit rațiunea integrală, rațiunea 
dreaptă, omul contemporan nu mai poate contempla adevărul, scopul ul- 
tim şi sensul vieții şi adoptă acele forme de raționalitate care „sunt orien- 
tate — sau cel puțin orientabile — ca «rațiune instrumentală» spre a servi unor 


% IOAN PAUL AL II-LEA, Discurs la Consiliul Conferințelor Episcopale Europene din 1985. 
2 H.-R. PATAPIEVICI, Omul recent, 225. 

scopuri utilitariste, de desfătare sau de putere””. Acest drum este destul de 
periculos, iar Sfântul Părinte semnala riscul la care se expune omul ce îl par- 
curge, în prima lui scrisoare enciclică Redemptor hominis din 1979: 


Omul de astăzi pare să fie tot mai amenințat de ceea ce produce, adică de rezul- 
tatul mâinilor sale, şi, mai mult, de munca intelectului său, de tendinţele voinței 
sale (...) În lucrul acesta pare să constea actul principal al dramei existenței umane 
contemporane, în dimensiunea ei mai largă şi universală. De aceea, omul trăieşte 
mereu mai mult cu frică”. 


Virusul agnosticismului şi rațiunea slabă a făcut şi face în continuare multe 
victime printre cei credincioşi. Din acest punct de vedere, 


viitorul e sumbru. El aparține omului instinctual, egoist cu ferocitate, îndră- 
gostit de sine, lipsit de scrupule, ahtiat de putere, superstițios şi lag, servil şi 
avid. Comunismul a făcut doar începutul, a cântat uvertura. Adevăratul loc de 
naştere al ororilor care vor veni este o combinaţie între China colectivistă şi Ame- 
rica ideologiilor extremiste, care sunt cuprinse în agenda vizibilă ori ascunsă a 
corectitudinii politice”. 


Fiind umplut până la refuz de dorința autonomiei, omul post-creştin crede 
că totul îi este permis, totul i se cuvine şi, pentru a-şi satisface pasiunile şi 
instinctele sale, recurge la orice mijloc. Nu are importanţă faptul că se dis- 
truge frumuseţea naturii, că alții sunt ofensați, că lezează drepturile altora, 
poate chiar dreptul la existență. Cu orice preţ, vrea să fie sigur de victoria 
plăcerii şi a bunăstării. Această perversiune fără măsură este sprijinită în 
mod complice de societate şi de stat. Societatea de consum cultivă şi activează 
spirala egoismului, erotismului, agresivităţii, violenţei. Instituţiile statului, 
care au misiunea de a tutela principiile fundamentale ale moralității şi drep- 
tului, adică acele principii ce stau la baza convieţuirii civile, legalizează viciile 
cele mai oribile precum avortul, consumul drogurilor uşoare, eutanasia etc. 
Ridicând libertatea la rangul de valoare supremă, guvernele țărilor post-ereş- 
tine tolerează ca o mână de oameni, deci ca o minoritate să exercite în mod 
necontrolat această putere, rănind sau chiar eliminând libertatea majorității. 

Aşadar, nodul teoretic al acestor contradicții constă în tendința de a exa- 
gera extrem şi a deforma conceptul de subiectivitate, potrivit căreia titu- 
larul drepturilor este doar cel care se prezintă cu o autonomie deplină sau, 
cel puţin, incipientă şi iese din starea de totală dependenţă față de alţii”. La 
un alt nivel, „rădăcinile contradicției dintre afirmarea solemnă a drepturilor 


2 FR 47. 

28 IOAN PAUL AL II-LEA, Redemptor hominis, 15. 

% H.-R. PATAPIEVICI, Omul recent, 239-240. 

3 Cf. C. CARDIA, Karol Wojtyla. Vittoria e tramonto, Donzelli, Roma 1994, 48-49. 

omului şi tragica lor negare în practică rezidă într-o concepție despre liber- 
tate care exaltă în mod absolut individul, şi nu-l deschide spre solidaritate, 
acceptarea deplină şi slujirea celuilalt”. 

De fapt, 


lecţia pe care o învaţă orice membru al unei societăți moderne, descumpănit de 
schimbările de accent valoric petrecute peste noapte în sânul societăţii în care 
trăieşte, este că, pentru a fi luat în seamă, azi, trebui să-şi găsească o minoritate 
receptă căreia să-i aparțină. Să fii majoritar, adică să nu fi aderat încă la o mino- 
ritate bine văzută de statul-providenţă, nu mai este „rentabil”. Pentru unele gru- 
puri etnice, revendicarea unei identități minoritare a devenit o afacere, iar a fi 
minoritar, pentru minoritățile bine văzute de cei care luptă pentru consolidarea 
celor recepte, a devenit o meserie lucrativă”?. 


Astfel, dacă, pe de o parte, sunt mai slăbite instituţiile ce patronau în tre- 
cut idealurile spirituale ale vieţii umane (familia, şcoala), pe de altă parte, 
puterea civilă autorizează, legalizează manifestările cele mai bizare. În cazul 
acesta, după ce a pierdut orice fel de referință absolută, transcendentă din 
lumea de sus, omul post-creştin pierde orice punct de sprijin şi în lumea de 
jos. 


1.3. Tehnicizarea existenţei 


Fiind departe de Dumnezeu şi lipsit de încredere în existența unei vieți 
veşnice dincolo de viața pământească, omul post-creştin se agaţă tot mai 
mult de bunurile lumii prezente şi de tot ceea ce îl poate ajuta să şi le pro- 
cure. Valorile preţuite de omul post-creştin sunt ştiinţa şi tehnologia, conti- 
nuând să creadă cu putere în ele, chiar şi atunci când rezultatele lor nu sunt 
favorabile omului. Astăzi se vorbeşte, dar parcă nu aude nimeni, că în lipsa 
unor măsuri ferme, progresul tehnologic pune într-un pericol serios existența 
omului şi a planetei noastre. Înainte vreme, în epocile de discernământ, omul 
adevărat căuta să fie şi tehnicizat, specializat, dar şi cultivat. Cultura lăsa în 
om talent, viziune şi sociabilitate inteligentă, tehnica dezvolta capacitatea 
umană de a rezolva anumite probleme punctuale. Acum, situaţia s-a schim- 
bat: cultura şi tehnica s-au despărțit, fiecare dintre ele îşi caută un temei 
autonom, s-a pierdut ierarhia naturală între cultură şi tehnică, 


potrivit căreia cultura e superioară tehnicii din toate punctele de vedere. Această 
concepție, anticii o împărtăşeau. Noi pretindem a o recunoaşte, fără a o mai prac- 
tica. Ce s-a schimbat? Pierzând cultura, noi am rămas doar cu tehnica. Dar teh- 
nica, oricât de subtilă şi de miraculoasă, nu poate suplini funcţiile îndeplinite de 


3 EV 19. 
2 H.-R. PATAPIEVICI, Omul recent, 335. 

cultură: îi lipseşte atenţia pentru sens şi o descalifică limitarea la instrumental. 
Accesoriul, detaliul postiş, inovaţia de prisos: acestea sunt trăsăturile incontu- 
rabile ale geniului complet dezvoltat pe care îl propune tehnica singură. Oricât 
de puternici am fi şi oricât de bine am trăi din punct de vedere material, tot bar- 
bari rămânem. Am uitat că inteligența noastră, formată de moştenirea Greciei 
antice şi de Evul Mediu creştin, are cu necesitate doi plămâni: cultura şi tehnica. 
Cancerizând cultura prin profesarea unui suprematism al tehnicului, inteligența 
a rămas să respire cu un singur plămân, amenințat şi el, prin simpatie, de sufo- 
care”. 


Având în vedere această schimbare de paradigmă, creştinii sunt invitați 
de Biserică să recunoască faptul că ştiinţa şi tehnica au demnitatea şi con- 
sistența lor proprie. Într-adevăr, cine se străduieşte cu umilință şi rigoare 
metodologică să cerceteze tainele realităţii, chiar dacă nu-şi dă seama, „este 
călăuzit de mâna lui Dumnezeu, care, susținând toate lucrurile, le face să fie 
ceea ce sunt”. Descoperirile inteligenței umane „sunt semn al măreției lui 
Dumnezeu şi rod al planului său inefabil”*. Observațiile şi descoperirile obiec- 
tive nu sunt niciodată în contrast cu doctrina credinţei. Conflictele se nasc 
când creştinii confundă o anumită cultură a trecutului cu credința sau când 
oamenii de ştiinţă absolutizează metoda ştiinţifică, afirmând că ea este unica 
raportare validă la realitate, şi elaborează concepţii generale despre lume cu 
caracter reducționist şi eronat. Ştiinţa nu este incompatibilă cu credința, ci 
cu idolatrizarea ştiinţei. 

De asemenea, adaug faptul că există pe alocuri eforturi de finalizare a cer- 
cetării ştiinţifice şi a aplicaţiilor ei tehnice spre obiective demne de om, evi- 
tând transformarea lor în instrumente de manipulare şi opresiune. Fără îndo- 
ială, puterea pe care o oferă ştiinţa necesită un mare simț de responsabilitate, 
pentru că nu tot ceea ce se poate face din punct de vedere tehnic este valabil 
şi din punct de vedere etic“. 


1.4. Obsesia identităţii 


Identitatea omului recent provine din identitatea omului modern, prin 
eliminarea referinței la transcendență”. Dacă omul tradițional avea în sus 
fidelități şi credințe şi în jos înrădăcinări prin strămoşi şi tradiție, dacă omul 
modern avea în sus credințe privatizate şi în jos rădăcini naționalizate, omul 


3 H.-R. PATAPIEVICI, Omul recent, 287. 

3t GS 36. 

3 GS 34. 

3 Cf. CONFERENZA EPISCOPALE ITALIANA, La verità vi farà liberi. Catechismo degli adulti, 
Libreria Editrice Vaticana, Città del Vaticano 1995, 1159. 

3T Cf. H.-R. PATAPIEVICI, Omul recent, 320-326 passim. 

recent reprezintă acel tip de om care a încetat să mai aibă probleme metafi- 
zice, deci a pierdut Cerul, şi a pierdut toate naționalizatele înrădăcinări, smul- 
gându-şi de sub picioare şi Pământul, pe care l-a transformat în drum la pur- 
tător, în şenilă. 

Dar, asemenea durerilor din mădularele amputate, golul lăsat de vechile 
identități substanțiale continuă să se facă simţit în omul recent prin noile 
revendicări identitare. Aşa se explică paradoxul că, în ciuda refuzului tuturor 
figurilor tradiționale ale identităţii, singura veritabilă obsesie a omului recent 
este numai identitatea. Asistăm acum la un cult idolatru al identităţii, per- 
ceput de omul recent ca ultimul mare refugiu provizoriu. Spre deosebire de 
orizontul clar al omului tradițional — credinţe, fidelităţi, rădăcini —, identi- 
tatea recentă se legitimează prin revendicarea unui mod de a fi minoritar şi 
prin afirmarea dreptului strict individual de a se defini după plac. Nemaifiind 
legat de nici o instanţă religioasă şi socială, omul recent poate opta liber pentru 
orice transcendentalii doreşte. 


De la religios, libertatea sa de opțiune s-a extins la toate domeniile vieţii, inclusiv 
asupra domeniului biologiei proprii, până acum rezervat numai lui Dumnezeu (...) 
Sexul a devenit o preferinţă de gen (...) Orientarea sexuală a devenit o opţiune li- 
peră. Forma corpului şi culoarea pielii, de acum infinit modificabile prin perfor- 
manţele chirurgiei, sunt privite de omul recent ca nişte preferințe culturale, ad 
libitum modificabile”. 


Având în vedere aceste opțiuni ale omului recent, în ultima vreme s-a ac- 
centuat sensibilitatea față de drepturile omului şi solidaritatea față de aproa- 
pele. Omul recent luptă cu înverşunare pentru apărarea drepturilor omului, 
dintre care cele mai importante i se par a fi libertatea şi autonomia. Omul 
post-creştin a înțeles, de asemenea, că aproapele nu este doar cineva dintre 
membrii familiei, dintre concetățeni, ci toţi urmaşii lui Adam, toți locuitorii 
planetei. Sunt elocvente în sensul acesta solidaritatea manifestată în caz de 
război, nenorociri sau catastrofe naturale. La fel a crescut sensibilitatea eco- 
logică ca iubire a naturii, deşi este vorba de o iubire din interes, fără moti- 
vaţie religioasă, creştină, supranaturală. 

In afară de aceste accente care pot fi puncte de întâlnire cu omul recent, 
mai există ceva. Am văzut că omul post-creştin respinge orice fel de funda- 
ționism; astăzi, temei ultim, esență sunt idei discreditate şi respinse pretu- 
tindeni. Dar creştinismul, aşa cum a fost înțeles până acum, stă sau cade 
împreună cu ideea existenței unui temei ultim. Aşadar, moartea fundaţionis- 
mului pare să antreneze dispariția creştinismului istoric, adică acel creşti- 
nism care stă sau cade împreună cu invocarea formelor sale istorice, ca forme 
privilegiate de creştinism. 


3% H.-R. PATAPIEVICI, Omul recent, 331. 

Patapievici propune o soluție, în cazul în care se doreşte disocierea funda- 
ționismului de creştinism sau se gândeşte creştinismul dincolo de ideea de 
temei ultim, dar soluţia lui nu pot să o împărtăşesc. Patapievici spune că, în 
acest caz, 


nu trebuie să mai facem recurs nici la Dumnezeu-Tatăl, nici la Dumnezeu-Fiul, 
ci la Sfântul Duh. Dumnezeu-Tatăl şi Dumnezeu-Fiul sunt ipostasuri inteligibile 
prin intermediul ideii de temei. Sfântul Duh pretinde alt tip de inteligibilitate, 
care refuză să identifice temeiul în altceva decât mişcarea însăşi a Duhului, care 
se acordă spontan, după plac, în afara oricărui cadru instituțional imaginabil”. 


Sunt de părere că soluţia lui Patapievici trebuie corectată, pentru că te- 
meiul ultim al creştinismului nu poate fi găsit în direcția lumii invizibile. De 
fapt, încă de la început, creştinismul s-a impus prin noutatea absolută a în- 
trupării Fiului lui Dumnezeu, un eveniment care armonizează două facultăți 
umane subliniate de religia ebraică şi filozofia greacă: auzul (vezi rugăciunea 
„ascultă, Israele...) şi văzul (vezi teoria de la greci). Prin acest eveniment unic 
al întrupării, ni s-au revelat două adevăruri strâns unite unul de altul: 


prezența în Dumnezeu a acestei misterioase vieți de iubire care se numeşte Sfânta 
Treime şi chemarea noastră, în el şi prin el, de a ne face părtaşi veşnic la această 
viață. Mister al Sfintei Treimi, cunoscut prin prezența Cuvântului venit în trup, 
mister al îndumnezeirii omului în el, acesta este tot creştinismul. El se rezumă 
la o persoană, persoana lui Isus Cristos, Dumnezeu făcut om, în care se află tot 
ce trebuie să ştim“. 


Aşadar, temeiul ultim al creştinismului este Sfânta Treime, nu doar Duhul 
Sfânt. În cazul în care se elimină acest temei, alternativa invalidează orice 
demers argumentativ“, de aceea, mi se pare că soluția propusă de Patapievici 
comportă riscul sincretismului. Fundamentul spiritual al creştinismului nu 
se bazează atât pe nume şi pe chipuri, dar nici pe mirosuri, cât, mai ales, pe 
cuvânt, iar revelația cuvântului nu este viziune a omului, ci cuvânt şi lucrare 
a lui Dumnezeu întreit“”. 

În legătură cu sincretismul spiritualizant, amintesc faptul că adepţii aces- 
tei atitudini religioase consideră că „mântuiți sunt sufletele interioare, ori- 
cărei religii ar aparține”. Nu la fel stau lucrurile în creştinism, unde 


un copil mic, un muncitor copleşit de muncă, dacă cred, sunt superiori celor mai 
mari asceţi. „Noi nu suntem mari personalități religioase”, a spus Guardini în 


3 H.-R. PATAPIEVICI, Omul recent, 416-417. 

% J. DANIELOU, Reflecţii despre misterul istoriei, Universităţii, Bucureşti 1996, 106-107. 

“1 Cf. A.-S. TAT, Lecturi contra note. De la sfântul Augustin la „Omul recent”, Galaxia 
Guttenberg, Târgu Lăpuş 2003, 139-144. 

“ J. RATZINGER, Fede. Verità. Tolleranza. Il cristianesimo e le religioni del mondo, Edizioni 
Cantagalli, Siena 20083, 41. 

mod admirabil, „suntem slujitori ai cuvântului” (...) Este posibil să existe în lume 
mari personalități religioase în afara creştinismului, este chiar foarte posibil ca 
cele mai mari personalităţi religioase să se afle în afara creştinismului, dar aceasta 
nu are nici o importanţă: important e a da ascultare cuvântului lui Isus Cristos“. 


Deoarece, din perspectiva omului, smerenia este condiţia esențială a mân- 
tuirii, iar orgoliul este cel mai mare obstacol şi, în special, cel al înțelepților 
acestei lumi, sunt de părere că astăzi trebuie propuse mai întâi modele, ca- 
zuri de mântuiţi, şi abia apoi expuneri de doctrină. 

Oricum, dacă acceptăm ca noua evanghelizare să-şi caute mijloacele şi 
temele în direcţia Sfântului Duh, să nu uităm faptul că el provine de la Tatăl 
prin Fiul, că se manifestă în mod deosebit în Biserică, deşi prezenţa şi acțiu- 
nea lui sunt universale, fără limite în spaţiu şi în timp“. Prezenţa şi activi- 
tatea Duhului nu se referă numai la indivizi, ci la societate şi la istorie, la 
popoare, culturi şi religii. Astfel, Duhul, care „suflă unde vrea” (In 3,8) şi care 
„lucra în lume chiar şi înainte ca Cristos să fie preamărit”*, care „umple 
lumea întreagă... ține laolaltă toate şi cunoaşte fiecare cuvânt” (Înţ 1,7), ne 
face să ne lărgim privirea pentru a-i contempla acțiunea prezentă mereu şi 
pretutindeni“. 

Duhul, care a acţionat în întruparea, în viața, moartea şi învierea lui Isus, 
lucrează acum şi în viața Bisericii. El nu se substituie lui Cristos şi nici nu 
umple un fel de gol ipotetic între Cristos şi Logos. Lucrarea universală a Du- 
hului nu poate fi despărțită de acțiunea lui specială în trupul lui Cristos, care 
este Biserica. Dar orice formă de prezență a Duhului trebuie primită cu res- 
pect şi recunoştinţă, iar discernământul asupra formelor prin care se mani- 
festă îi revine Bisericii, căreia Cristos i l-a dat pe Duhul său spre a o călăuzi 
la tot adevărul (cf. In 16,13). 


2. Conţinutul şi limbajul noii evanghelizări 


Biserica a primit evanghelia ca vestire şi izvor de bucurie, mântuire. A pri- 
mit-o în dar de la Isus, prin apostolii trimişi de el în lumea întreagă. Fiind 
născută din evanghelizare, Biserica simte vibrând în ea cuvântul apostolului: 
„Vai mie de nu voi vesti evanghelia!” (1Cor 9,16). Într-adevăr, „evangheli- 
zarea este harul şi chemarea Bisericii, identitatea ei cea mai profundă. Bise- 
rica există pentru a evangheliza””. 


+ J. DANIELOU, Reflecţii despre misterul istoriei, 103. 

* Cf. IOAN PAUL AL II-LEA, Redemptoris missio (RM), 28-29 passim. 

4 CONCILIUL AL II-LEA DIN VATICAN, Decret privind activitatea misionară a Bisericii Ad gentes 
(AG), 4. 

“5 Cf. IOAN PAUL AL II-LEA, Scrisoarea enciclică Dominum et vivificantem (8 mai 1986), 53. 

*7 PAUL AL VI-LEA, Exortaţia apostolică Evangelii nuntiandi (8 decembrie 1975), 14. 

În ce priveşte conţinutul, noua evanghelizare nu este diferită de evanghe- 
lizarea ad gentes, pe de o parte, iar pe de altă parte, „nu se pot trasa granițe 
clare între pastorația credincioşilor, noua evanghelizare şi activitatea misio- 
nară propriu-zisă şi este de negândit să se creeze între ele bariere sau o com- 
partimentare rigidă”*. Prin urmare, ce spune Redemptoris missio despre mi- 
siunea ad gentes este valabil şi despre noua evanghelizare. 

Totuşi, fiindcă exigenţele şi destinatarii sunt diferiţi, desfăşurarea noii 
evanghelizări nu poate să fie tot una cu misiunea ad gentes. Într- adevăr, 


situațiile nu sunt omogene. Recunoscând că afirmațiile privitoare la responsabili- 
tatea misionară a Bisericii nu sunt credibile dacă nu sunt autentificate de o anga- 
jare serioasă în noua evanghelizare în țările de tradiție creştină, nu pare justifi- 
cată echivalarea situației unui popor care nu l-a cunoscut niciodată pe Isus Cristos 
cu situația unuia care l-a cunoscut, acceptat şi apoi l-a refuzat, continuând totuşi 
să trăiască într-o cultură care a absorbit în bună parte principiile şi valorile evan- 
ghelice. Din punctul de vedere al credinţei, sunt două situaţii în mod substanțial 
diferite“. 


Destinatarii noii evanghelizări — potrivit enciclicei Redemptoris missio — nu 
se găsesc numai 


în țările de veche tradiție creştină, dar uneori şi în Biserici mai tinere, unde gru- 
puri întregi de oameni botezați au pierdut simţul viu al credinţei sau, pur şi simplu, 
nu se mai recunosc drept membri ai Bisericii, ducându-şi viaţa departe de Cristos 
şi de evanghelia lui. În acest caz, e nevoie de o nouă evanghelizare sau reevanghe- 
lizare” 


Finalităţile noii evanghelizări sunt identice cu cele ale misiunii ad gentes, 
adică viața pe urmele lui Cristos, dar acest obiectiv poate fi atins numai după 
ce s-au parcurs etapele intermediare: refacerea omului şi convertirea. 


2.1. Refacerea omului 


Am văzut că omul post-creştin este un om fără rădăcini şi aspirații meta- 
fizice. La sfârşitul unui lung proces de secularizare, omul recent l-a ucis pe 
Dumnezeu şi s-a ucis pe sine, pentru că a distrus în el duhul, spiritul, valo- 
rile absolute. 


În lumea modernă, există tendința de a-l reduce pe om la dimensiunea lui ori- 
zontală. Dar ce devine omul fără deschidere către Absolut? Răspunsul se află în 
experiența fiecărui om, dar este înscris şi în istoria omenirii, în sângele vărsat în 


* RM 34. 

numele unor ideologii şi al unor regimuri politice care au voit să construiască o 
„omenire nouă” fără Dumnezeu”. 


Prima datorie a noii evanghelizări este refacerea omului. De aceea, înainte 
de a vesti evanghelia lui Cristos, se caută vestirea adevărului întreg despre 
om, revenirea la omul integral, la acel proiect de umanitate deplină, care, în 
înțelepciunea filozofică păgână (Platon, Aristotel, Plotin), era văzut în lumina 
modelului divin. În consecinţă, noua evanghelizare urmăreşte refacerea fun- 
damentelor, temeiurilor, rădăcinilor, principiilor pe care agnosticismul, nihi- 
lismul, rațiunea slabă le-au minat şi distrus. Această evanghelizare doreşte 
să fie umană, adică orientată spre om în toate dimensiunile sale: fizică, cul- 
turală, spirituală, religioasă. De asemenea, vrea să fie o evanghelizare a ra- 
țiunii şi a conştiinţei: subliniază drepturile şi datoriile rațiunii, care sunt drep- 
turile şi datoriile adevărului. Rațiunea îi este dată omului pentru a cunoaşte 
adevărul, oricare adevăr, dar în chip deosebit, adevărul despre om. Noua evan- 
ghelizare luptă contra slăbirii rațiunii, pentru că această slăbiciune duce la 
moartea omului începând cu ceea ce îi este mai specific. Noua evanghelizare 
apără demnitatea persoanei, valoare absolută şi infinită, oricând şi oriunde 
vrednică de cea mai mare atenţie şi cel mai mare respect. 

Ioan Paul al II-lea spune că 


Biserica primeşte din Revelația divină simțul omului. „Pentru a-l cunoaşte pe om, 
omul adevărat, omul întreg, trebuie să-l cunoaştem pe Dumnezeu”, spunea Paul 
al VI-lea şi îndată o cita pe sfânta Ecaterina din Siena, care exprima în rugăciune 
aceeaşi idee: „În firea ta, Dumnezeire veşnică, îmi voi cunoaşte firea” (...) Când 
Biserica îi vesteşte omului mântuirea lui Dumnezeu, când îi oferă viața divină 
şi i-o comunică prin sacramente, când îi orientează viaţa prin poruncile iubirii 
față de Dumnezeu şi față de aproapele, ea contribuie la îmbogățirea demnității 
omului. Dar după cum ea nu poate abandona niciodată această misiune a sa reli- 
gioasă şi transcendentă, ce are în vedere binele omului, tot astfel, îşi dă seama că 
lucrarea sa întâlneşte astăzi greutăţi şi obstacole deosebite. De aceea,ea se con- 
sacră cu puteri şi cu metode mereu noi evanghelizării care asigură dezvoltarea 
omului întreg”. 


Dar calea primă şi fundamentală a Bisericii este omul, omul viu, de aceea, 
noua evanghelizare va fi evanghelia vieţii, pentru că, de fapt, „evanghelia iu- 
birii lui Dumnezeu față de om, evanghelia demnității persoanei şi evanghelia 
vieţii sunt o unică şi indivizibilă evanghelie””. 

Aşadar, noua evanghelizare caută să pună accentul pe valorile fundamen- 
tale, care sunt valorile ce-l călăuzesc şi-l formează pe om; valori care unifică, 

nu despart; valori care durează şi nu se consumă. Astfel este adevărul, bună- 
tatea, iubirea, dreptatea, pacea, solidaritatea, pe scurt, valorile care provin 
din verbul a fi, însă nu vrem prin asta să demonizăm valorile ce provin din 
verbul a avea, care, de fapt, sunt de neînlocuit. 

Dar refacerea omului nu este completă dacă nu se are în vedere şi socie- 
tatea în care el trăieşte. Sub acest aspect, subliniez faptul că astăzi legătu- 
rile sociale s-au lărgit foarte mult. Omenirea pare să fie o singură familie. De 
aceea, este necesar să punem bazele unei societăţi planetare şi, în consecință, 
ale unei culturi planetare. Fiind catolică, Biserica are deja actele în regulă 
pentru a se angaja ca avocată a noii societăţi din care să facă parte toți locui- 
torii planetei. Fără pretenţia de a impune tuturor locuitorilor pământului o 
cultură creştină, astăzi, Biserica ar trebui să promoveze un nou proiect cul- 
tural de dimensiuni planetare, care să întrerupă pentru totdeauna legătura 
cu proiectele pseudoumaniste ce s-au impus cu violență în secolul nostru: pro- 
iectul comunismului, socialismului, liberalismului, proiectele unilaterale şi 
superficiale, fără suflet, ce au fost orientate în mod exclusiv spre dimensiunea 
verbului a avea, adorând rațiunea instrumentală şi disprețuind rațiunea sa- 
pienţială — unele dintre ele fiind mai mult sau mai puţin susținătoare fana- 
tice ale libertăţii, dar rareori atente la adevăr, uneori apărând drepturile omu- 
lui, dar fără să cunoască valoarea sa absolută“. 

În consecință, Biserica doreşte să evanghelizeze domeniul social, promo- 
vând o nouă concepţie despre progres, bazată pe dreptate, şi deci pe o justă 
distribuire a bunăstării între locuitorii pământului. Astfel, loan Paul al II-lea 
care, după ce a afirmat mai întâi că dezvoltarea omului vine de la Dumnezeu, 
de la modelul Isus om şi Dumnezeu şi că ea trebuie să ducă la Dumnezeu, 
spune în enciclica consacrată lucrării misionare: 


Contribuţia Bisericii şi a operei sale evanghelizatoare la dezvoltarea popoarelor 
priveşte nu numai lupta împotriva sărăciei materiale şi a subdezvoltării Sudului, 
ci şi Nordul, expus mizeriei spirituale şi morale cauzate de supradezvoltare. O 
anume modernitate, areligioasă, dominantă în unele părți ale lumii, se bazează 
pe ideea că pentru a-l face pe om mai mult om e suficientă îmbogățirea şi promo- 
varea creşterii tehnico-economice. Insă o dezvoltare lipsită de suflet nu-i poate fi 
suficientă omului, iar excesul de belşug îi este la fel de dăunător ca şi excesul de 
sărăcie. Acesta e un model de dezvoltare pe care Nordul l-a construit şi care se 
răspândeşte acum în Sud, unde simțul religios şi valorile umane riscă să fie co- 
pleşite de năvala consumismului. „Luptă împotriva foametei schimbându-ți viaţa!” 
este o lozincă apărută în mediile bisericeşti şi care arată popoarelor bogate calea 
pentru a se înfrăţi cu cele sărace. Trebuie să ne întoarcem la o viață mai austeră, 
care să favorizeze un nou model de dezvoltare, atent la valorile etice şi religioase. 
Activitatea misionară aduce săracilor lumina şi impulsul spre adevărata dezvoltare, 


% Cf. B. MONDIN, Nuova cultura per una nuova società, Massimo, Milano 1982. 

în timp ce noua evanghelizare trebuie, printre altele, să creeze în cei bogaţi con- 
ştiinţa că a venit momentul să se facă realmente fraţi cu cei săraci prin întoarcerea 
comună către o dezvoltare integrală deschisă spre Absolut”. 


Gândurile prezentate mai sus au caracter generic, dar ele pot deveni viață, 
dacă fiecare dintre noi, în dreptul său, privind la ceea ce-i stă la îndemână, 
va lua decizia concretă menită să reflecte spiritul lor. 


2.2. Evanghelizarea culturii 


Noua evanghelizare este inadecvată şi incompletă dacă rămâne un eve- 
niment personal, o chemare la convertire adresată în mod individual creg- 
tinului. Omul este o ființă socială şi, ca atare, nu poate să trăiască izolat, ci 
în interiorul unui grup social, al unui popor, al unei naţiuni. Deoarece evan- 
ghelizarea nu poate să aibă doar un caracter individual, ci şi unul social, se 
vorbeşte astăzi atât despre convertirea indivizilor, ideilor, obiceiurilor, senti- 
mentelor şi comportamentelor lor, cât şi despre convertirea popoarelor, sim- 
bolurilor, tradiţiilor, limbajelor, valorilor, instituţiilor. Evanghelizarea are ca 
obiectiv atât cultura în format mic, de buzunar, cultura persoanei, cât şi cul- 
tura în format mare, cultura ca formă a societăţii, a unui popor şi a unei na- 
țiuni. 

Din acest punct de vedere, magisteriul actual vorbeşte frecvent despre 
evanghelizarea culturii. Deja papa Paul al VI-lea spunea că evanghelizarea 
culturii este unul dintre scopurile principale ale evanghelizării“. Iar loan 
Paul al II-lea subliniază direcția de acțiune în acest sens: 


fac apel la filozofi, ca să ştie să aprofundeze dimensiunile adevărului, binelui, 
frumosului, spre care cuvântul lui Dumnezeu deschide calea. Lucrul acesta de- 
vine cu atât mai urgent, dacă sunt luate în considerare provocările pe care noul 
mileniu pare să le poarte cu sine: ele angajează în mod deosebit regiunile şi cul- 
turile de veche tradiţie creştină. Şi această atenţie trebuie să se considere ca o 
contribuţie fundamentală şi originală pe drumul noii evanghelizări”. 


Îndemnuri asemănătoare găsim şi în enciclica Centesimus annus, unde 
papa revendică dreptul Bisericii de a elabora şi a vesti doctrina socială în nu- 
mele noii evanghelizări a culturii şi a societăţii. „Noua evanghelizare, de care 
lumea de astăzi are urgentă nevoie şi asupra căreia am insistat deseori, tre- 
buie să cuprindă printre elementele sale esenţiale vestirea doctrinei sociale 
a Bisericii”*. 


5 RM 59. 

Evanghelizarea culturii constă în purificarea şi înălțarea culturii prezente, 
atât de materialistă, hedonistă şi egoistă, la nivelul marilor valori umane, 
individuale şi sociale, predicate şi trăite de Isus Cristos: adevărul, bunătatea, 
virtutea, iubirea, dreptatea, sărăcia, respectarea vieții, demnitatea persoanei, 
solidaritatea. Pe scurt, o cultură devine creştină în măsura în care omul este 
văzut ca fiu al lui Dumnezeu şi iubit ca un frate. 


În acest context, se cuvine să amintim că şi evanghelizarea se inserează în cul- 
tura naţiunilor, întărind-o în căutarea adevărului şi ajutând-o în efortul ei de puri- 
ficare şi de aprofundare. Dar când o cultură se închide în sine şi caută să perpe- 
tueze forme de viață îmbătrânite, refuzând orice schimb şi orice confruntare în 
legătură cu adevărul omului, ea devine sterilă şi se îndreaptă spre decadență”. 


Aşadar, nu se pune problema distrugerii sau mutilării culturilor locale, 
naționale sau continentale, care trebuie păstrate ca moştenire prețioasă a 
popoarelor, ci de a le insufla un duh creştin care este mereu un duh catolic, 
adică universal. A deschide uşa sau fereastra culturilor ca să pătrundă în ele 
evanghelia lui Cristos este cea mai importantă lucrare ce îi revine noii evan- 
ghelizări în Europa şi în lumea întreagă. 


2.3. Convertirea 


In timp ce lucrează pentru refacerea omului şi a societăţii, noua evan- 
ghelizare deschide calea convertirii ori a întoarcerii omului post-creştin la 
Cristos. Într-adevăr, 


noua evanghelizare este, înainte de toate, o angajare spirituală. De aceea, este un 
lucru fundamental ca noi să ne lăsăm interpelați mereu de evanghelie... Fără con- 
vertirea noastră personală, toate reformele, chiar şi cele mai necesare şi bine 
intenţionate, sunt zadarnice; fără reînnoirea noastră personală, ele alunecă într-un 
activism pur. Fără ascultarea cuvântului şi a voinţei lui Dumnezeu, fără o conver- 
tire continuă şi o purificare a vieții noastre... nu va fi reînnoire a Bisericii, nici o 
nouă evanghelizare a Europei“. 


În contextul lumii secularizate, convertirea înseamnă părăsirea idolilor 
ce domină şi influențează viața creştinilor şi întoarcerea la acel Dumnezeu 
despre care ne vorbeşte sfântul Paul: „chiar dacă sunt numiţi zei fie în cer, 
fie pe pământ, aşa încât sunt mulți zei şi mulți stăpâni, pentru voi există un 
singur Dumnezeu, Tatăl, de la care vin toate şi pentru care suntem, şi un sin- 
gur Domn, Isus Cristos, prin care sunt toate şi prin care suntem şi noi” (1Cor 
8,5-6). 

În regula monastică a sfântului Benedict, care e patronul Europei, vocabu- 
larul convertirii are o semnificație extraordinară: conversatio (10 ori) şi con- 
vertere (4 ori) marchează viața şi drumul călugărului, care este mereu un om 
pe calea convertirii, pe calea întoarcerii către Domnul. Sfântul Benedict ocro- 
teşte Europa şi îi dă de gândit; evanghelizarea Europei a devenit viață prin 
oamenii care au trăit în spiritul regulii benedictine: ora et labora! Sfântul loan 
Gură de Aur, în prima omilie despre începutul cărţii Faptele Apostolilor, spune: 

Nu poţi să predici? Nu poţi să răspândeşti cuvântul învăţăturii sfinte? Bine, în- 

vață prin faptele tale şi prin comportamentul tău, o, neobotezatule! Când oamenii 

care te ştiau neînfrânat sau rău, corupt sau indiferent, te vor vedea schimbat, con- 
vertit, nu vor spune oare cum spuneau iudeii despre orbul din naştere care fusese 
vindecat: „Este el!” „Da, el este!” „Nu, seamănă cu el!” „Oare nu este el?” 


Aşadar, convertirea este limbajul cel mai tare prin care se poate vesti evan- 
ghelia mântuirii. Fără îndoială, sunt bune operele de caritate şi iniţiativele 
umanitare, demnă de respect este lupta pentru pace, pentru drepturile omu- 
lui, dar Biserica va avea ceva de spus lumii de astăzi, va reuşi să arate ade- 
vărul şi puterea mântuirii în măsura în care va trăi din forța convertirii la 
Domnul, care poate schimba inima şi mintea omului. 

Dar convertirea este, înainte de toate, un har şi o lucrare a lui Dumnezeu; 
pentru actualizarea ei, Domnul se foloseşte de Biserică şi de mesagerii ei. 
Convertirea este un dar şi o datorie, iar vestitorului evangheliei îi revine mi- 
siunea de a o vesti prin cuvinte şi fapte. 

Evanghelizarea este un eveniment în care nu evanghelizatorul poartă evan- 
ghelia — cum face diaconul la sfintele Liturghii solemne —, ci evanghelia lui 
Dumnezeu îl poartă şi îl susține pe evanghelizator. De aceea, putem spune că 
evanghelizarea a fost, din punct de vedere istoric, o lucrare a lui Isus şi ră- 
mâne în continuare la fel; şi în timpul Bisericii, evanghelizarea este o lucrare 
a Domnului Isus Cristos. Prezența Domnului înviat, care rămâne cu noi până 
la sfârşitul lumii, prelungeşte tot ceea ce a făcut şi a spus Isus (cf. Fap 1,1)”. 

Astăzi, evanghelizarea se face în mijlocul unei lumi păcătoase. R. Guardini 
spunea că omenirea post-creştină este de două ori păcătoasă: după ce l-a ucis 
mai întâi pe Dumnezeu, acum îl respinge şi pe Cristos, pe care l-a cunoscut 
şi mărturisit cândva. Vestirea trebuie să fie pe măsura convertirii, adică radi- 
cală, categorică şi să folosească fapte şi cuvinte convingătoare, aşa cum ne în- 
vață Isus: „Adevăr, adevăr îți spun: dacă cineva nu se naşte din apă şi din 
Duh, nu poate să intre în împărăţia lui Dumnezeu” (In 3,5), sau sfântul Petru: 
„Aşadar, convertiţi-vă şi întoarceţi-vă pentru ca păcatele voastre să fie ier- 
tate” (Fap 3,19). 


SI Cf. E. BIANCHI, „Evangelizzazione come proposta spirituale”, 60. 
€ Cf. L. LEGRAND, Le Dieu qui vient. La mission dans la Bible, Paris 1988, 110. 

Convertirea este un fel de naştere, o naştere dureroasă şi grea: dureroasă 
pentru cel care trebuie să nască şi grea pentru moaşă. Dar când omul nou 
vine în această lume, atunci toți se bucură. 


2.4. Urmarea lui Cristos 


Potrivit Evangheliilor, legătura fundamentală dintre Isus şi ucenici este 
exprimată prin verbul a urma (akoloutheîn). De exemplu, îi spune sfântul 
Petru lui Isus: „lată, noi am lăsat toate şi te-am urmat” (Mc 10,28) Aşadar, 
urmarea lui Isus face parte din identitatea ucenicului şi implică a fi împreună 
cu Isus (Mc 3,14); scopul acestui comportament este slujirea împărăției lui 
Dumnezeu împreună cu Isus. 

În decursul istoriei Bisericii, vocabularul urmării lui Isus a cunoscut o evo- 
luţie multiformă. Astfel, pentru a indica urmarea lui Isus, s-a spus imitatio 
Christi, martyria, autentica sequentia sancti Evangelii, fuga mundi, fuga 
ecclesiae, forma primitivae Ecclesiae, vita apostolorum, sequela Christi, koi- 
nonia etc. Toate aceste formule vor să spună că urmarea lui Cristos nu în- 
seamnă adeziunea la ce spune un învățător, nu e apartenență ideologică la 
grupul unui profet, ci trăirea concretă şi zilnică, cu trupul şi mintea, a exigen- 
ţelor evanghelice de către acela care îl urmează pe Domnul său răstignit şi 
înviat. 

În sensul acesta, se poate spune despre evanghelizare că este o cale de sfin- 
ţenie trăită pentru că evanghelia nu este o carte, nu e doar o predică, ci este 
un mod de a fi al creştinului. Deci, potrivit creştinilor care sunt pe urmele lui 
Isus Domnul, evanghelizarea este 


mărturia vieţii, este vestirea credinței, făcută cu simplitatea şi spontaneitatea vieții 
lor în contrast cu mentalitatea obişnuită a lumii de azi, trăind cu speranţa în ceva 
care nu se vede şi care nici nu se poate visa. Această mărturie, care nu exclude ves- 
tirea explicită, fiindcă mărturia vieții trebuie interpretată şi motivată, este totuşi 
foarte eficientă, ba chiar este condiţia obligatorie pentru eficiența evanghelizării”. 


Pe scurt, convertirea înseamnă întoarcerea la Cristos. De aceea, tema cen- 
trală şi permanentă a noii evanghelizări, ca şi a evanghelizării propriu-zise, 
este Cristos. „Subiectul vestirii este Cristos răstignit, mort şi înviat: în el se 
înfăptuieşte deplina şi autentica eliberare de rău, de păcat şi de moarte; în 
el, Dumnezeu dăruieşte viața cea nouă, divină şi eternă. Aceasta este vestea 
cea bună, care îl schimbă pe om şi istoria omenirii şi pe care toate popoarele 
au dreptul să o cunoască”. Fără îndoială, „toate formele de activitate misio- 
nară tind spre această proclamare, care dezvăluie şi face accesibilă taina cea 
din veac ascunsă şi care a fost revelată în Cristos (cf. Ef3,3-9; Col 1,25-29), 


6 W, KASPER, La trasmissione della fede: questione vitale per la chiesa del nostro paese. 

taină aflată în inima misiunii şi vieţii Bisericii, şi care formează axa întregii 
evanghelizări”. 

Convertirea la Cristos înseamnă mărturisirea de credinţă că el este unicul 
mântuitor, izvor al iubirii, izvor de viață şi de pace; înseamnă recunoaşterea 
faptului că numai el are cuvinte de viață veşnică. Convertirea înseamnă ur- 
marea lui Cristos, o urmare scumpă, cum spunea Bonhâffer, pentru că ne costă 
renunțări şi sacrificii. De altfel, învie cu Cristos numai cel ce s-a lăsat răstignit 
cu el care a spus: „Cine vrea să fie ucenicul meu, să-şi ia crucea şi să mă ur- 
meze!” 

Urmarea lui Cristos înseamnă o moarte zilnică pentru omul post-creştin 
din noi şi învierea la viața nouă în Cristos, în calitate de ucenici. 

Se spune că Serapion, după ce a întâlnit în Alexandria Egiptului un sărac 
dezbrăcat, i-a dat toate hainele de pe el, rămânând gol, fără nimic, cu excepția 
unui exemplar din Evanghelie, pe care îl purta mereu cu sine. După câtva 
timp, s-a întâlnit cu un alt om care a fost arestat fiindcă nu a avut cu ce să-şi 
plătească datoriile. Atunci, Serapion a vândut cartea Evangheliei, a plătit da- 
toria şi l-a eliberat pe acel sărman. Întors în celula sa, un frate îl întreabă: 
„Abba, unde ţi-e haina?” Serapion răspunde: „I-am dat-o lui Cristos cel dez- 
brăcat”. Iar ucenicul continuă: „Unde este cărțulia Evangheliei?” Serapion 
spune: „Am vândut acea carte care mă îndemna: «vinde bunurile tale şi dă-le 
săracilor!»”% 

Noua evanghelizare are nevoie astăzi de o asemenea logică, de un cuvânt 
care să trezească omenirea şi Biserica din amorțire şi să pună în fața lor ale- 
gerea radicală între Dumnezeu şi aşa-zişii zei lumeşti. De fapt, schimbările 
spirituale din istoria Bisericii au fost rezultatul unor astfel de alegeri inspi- 
rate de logica evanghelică. 


Concluzii 
1. Primatul credinţei 


În raportul Biserică-lume există o noutate ce se poate exprima sintetic 
prin următoarele afirmaţii: „societatea de astăzi are nevoie de Biserică” sau 
„Biserica este de folos societăţii”. În fața crizei ideologiilor, a diluării prin- 
cipiului autorităţii, a valorilor, societatea europeană, în multe dintre com- 
ponentele sale, arată că are nevoie de Biserică, şi uneori o formulează în mod 
deschis, aşteptând ca Biserica să-i dăruiască un supliment de suflet“. Cu alte 
cuvinte, societatea cere o întemeiere religioasă a vieţii sociale, etice, dar dacă 


5 RM 44. 
& Cf. E. BIANCHI, „Evangelizzazione come proposta spirituale”, 64. 
6 Cf. E. BIANCHI, „Evangelizzazione come proposta spirituale”, 66-69. 

societatea are nevoie de Biserică pentru a fundamenta etica şi autoritatea 
morală, nu trebuie uitat faptul că Biserica „trăieşte din credință” (Rom 1,17), 
din credinţa în evenimentul unic al întrupării Fiului lui Dumnezeu. 

Desigur, creştinismul comportă o morală, o practică inspirată din evan- 
ghelie, dar această traducere a evangheliei în practică şi în viață derivă din 
credința în omul-Dumnezeu, Isus Cristos; Evanghelia nu poate fi redusă la 
un suport menit să susțină dialectic şi practic valorile etico-sociale. 


2. Ruptura de nivel 


Omul de astăzi vrea o viață de calitate pentru a se opune monotoniei, uni- 
formităţii, indiferenţei, profilului şters. Probabil că din această cauză comu- 
nităţile noastre de credință nu evanghelizează, nu reuşesc să-i atragă pe alții, 
pe tineri în special, pentru că lipseşte o viață de calitate, care implică mai 
multe rupturi de nivel. Simone Weil protesta contra unei vieţi în care totul 
este înghițit, asimilat, redus, banalizat, contra unui ambient ce riscă să şteargă 
în om orice energie şi putere creatoare. Din păcate, în viața comunităților 
noastre se poate observa această tendință spre banalitate şi funcțional. 

Pentru a da un plus de calitate vieţii, este necesar să o introducem într-un 
ambient de comuniune şi de libertate. Mai întâi, comuniune, pentru ca viața 
de comuniune să nu fie redusă la viața unei echipe de lucru, şi apoi libertate, 
pentru că numai în ea încolțesc semințele noilor făpturi călăuzite de Duhul 
Sfânt. 


3. Ințelepciunea crucii 


Teologia sfintei Tereza de Lisieux (tratată de mari teologi contemporani 
precum H. Urs von Balthasar, J. Moltmann, J.B. Metz etc.) spune că Dum- 
nezeul nostru este un Dumnezeu întrupat, supus suferinței, patimii, care a 
cunoscut moartea şi a coborât în iad. Deci nu este un Dumnezeu exterior, care 
zdrobeşte, ci un Dumnezeu golit de sine. Nu doar un Dumnezeu cu oamenii, 
ci un Dumnezeu în oameni, care stă la masă cu cei păcătoşi. 

Acum este momentul să practicăm aceste intuiţii teologice şi spirituale, 
arătând concret nebunia crucii, realizând în propria existență coborârea 
la iad în solidaritate cu omul de astăzi, omul cu care trăim şi care suntem noi 
înşine. De aici izvorăsc compasiunea, milostivirea şi simpatia față de lumea 
modernă şi postmodernă în care trăim şi pe care vrem să o evanghelizăm prin 
Duhul Sfânt, împreună cu Isus Cristos, spre mărirea lui Dumnezeu Tatăl. 


KKK Kk 


În fine, am văzut că omul post-creştin sau recent este caracterizat de lipsa 
de timp; timpul i-a fost furat şi, o dată cu el, i-a fost furat şi sensul, rostul de 

a fi — de aici provine frica şi disperarea lui. Această concluzie mă face să 
închei cu următoarea istorioară din viața papei loan Paul al II-lea, care, pe 
când era cardinal de Cracovia, a făcut o vizită în oraşul New York din SUA 
şi a rămas impresionat de faptul că oamenii care mergeau pe jos, pe stradă, 
erau foarte grăbiţi. De aceea, l-a întrebat pe unul dintre însoțitorii săi ame- 
ricani: „Dar... unde se grăbesc aşa de tare oamenii ăştia?” Iar răspunsul a 
fost: „Nicăieri!” Papa a continuat: „Într-adevăr, cine ştie încotro se îndreaptă 
nu se grăbeşte!” 

Văzută de sus, lumea în care trăim este o lume de „grăbiți” şi se pare că 
sensul ei este goana înainte. Pentru a schimba această stare de lucruri, ce 
putem face în mod concret? Nimic. Mântuirea vine de la Dumnezeu. Cine o 
poate recunoaşte şi primi? Printre alţii, omul pregătit, omul educat sau ini- 
tiat, de aceea, cred că nu trebuie să ne descurajăm, nu trebuie să ne fie teamă, 
şi să vorbim mai mult despre condiţiile întâlnirii cu evanghelia în lumea de 
azi. Restul e o chestiune de răbdare şi, dacă e o răbdare activă, se pare că e 
mai bună. 


